দেবিনা বন্দ্যোপাধ্যায় ও গুরমিত চৌধুরীর প্রেম শুরু হয়েছিল মোটামুটি ২০০৬ সাল থেকে। দু’জনেই মুম্বইতে প্রায় একই সময় পৌঁছেছিলেন অনেকটা স্বপ্ন নিয়ে। কাজের সূত্রেই আলাপ এবং তার পরে প্রেম। মুম্বইয়ের যে কোনও স্ট্রাগলিং আর্টিস্টের মতোই দু’জনেই অনেকটা কষ্ট করেছেন। এখনকার জীবনযাপনের থেকে অনেকটাই অন্য রকম ছিল তখনকার দিনযাপন। না ছিল ছবির মতো সাজানো বাড়িঘর, দামি গাড়ি, বিদেশভ্রমণের বিলাসিতা অথবা ডিজাইনার পোশাক। 

এই বিষয়ে অন্যান্য খবর

টেলিভিশনের ‘রাম’ সারপ্রাইজ দিলেন রাম কমলকে


সম্প্রতি তাঁর সোশ্যাল মিডিয়া পেজে গুরমিত স্মৃতিচারণা করেছেন সেই পুরনো দিনগুলির। লিখেছেন সেই কঠিন সময়ে একবার অনেক কষ্ট করে সামান্য সঞ্চয় নিয়ে দর্শন করতে গিয়েছিলেন তিরুপতি বালাজির। তার পরে ধীরে ধীরে সময় বদলেছে। দু’জনেই অনেকটা পরিশ্রমে সুনাম অর্জন করেছেন। তবে দু’জনের কেরিয়ারে সবচেয়ে গুরুত্বপূর্ণ ছিল ‘রামায়ণ’ প্রজেক্ট। 

গুরমিত মনে করেন, তাঁদের প্রতি, তাঁদের প্রেমের প্রতি নিশ্চয়ই আশীর্বাদ ছিল শ্রী শ্রী বালাজির। তাই হয়তো তাঁরা পর্দায় ‘রাম-সীতা’-র ভূমিকায় অভিনয় করার সুযোগ পেয়েছেন। যে কোনও প্রেমিক-প্রেমিকার কাছেই তা স্বপ্নের মতো। হয়তো ঈশ্বরের আশীর্বাদে সেই স্বপ্ন সফল হয়েছিল। এবং ঈশ্বরই চেয়েছিলেন এই বন্ধন সারাজীবনের জন্য হোক— বিয়ের ৬ বছর পরে এমনটাই মনে করেন এখন গুরমিত।